Ghanaman wɔ nsrahwεbea ahodoɔ bebree wɔ ɔman no mu. Emu binom agye din yie, ebinom nso wɔ hɔ a afoforɔ adwene nnya mmaa so kεse.  Saa mmeaeε a adwene mmaa so kεse no mu baako ne ɔbotan bi a εte sε abibiman asase ho mfoni no.
Ͻboɔ yi yεbea ne sεdeε εteε nyinaa te sε abibiman asase ho mfonin no pεpεεpε. Ɛnyε adeε a onipa bi ahyε da akɔtena ho ayε ho adwuma ama no ayε saa, mmom mfeε pii na ɔboɔ yi ada hɔ saa, na saa ara nso na Ͻbɔadeε bɔɔ no wɔ n’adebɔ mu.
Saa ɔbotan yi wɔ Ghana Atifi Apueε mantam mu, kuro bi a wɔfrε no Bunkpurugu so. Wɔn a wɔfiri Bunkpurugu anaa wɔtete hɔ no deε, wɔhunu saa ɔboɔ yi sε akyεdeε soronko bi a εfiri Onyankopɔn nkyεn sε εnhyε wɔne wɔn kuro no animuonyam. Ɛno nti wɔde saa ɔboɔ yi hoahoa wɔn ho papaapa.
Ͻboɔ yi bεn faako a Ghana ne Togo bɔ hyeε no, berε a woanante kwansini kakra bi akɔ w’anim afiri Bunkpurugu kuro n’ankasa mu no. Wei nti obiara a ɔbεkɔ hɔ no bεtumi ahunu ɔboɔ nwanwasoɔ yi. Ͻboɔ yi yε den pa ara sε obi bεtumi apaepae mu anaa abubu no. Wohwε boɔ no so yi pa ara nso a, εmu akyekyε nkakrankakra te sε aman ahodoɔ a wɔkyekyε mu wɔ abibiman asase no so pεpεεpε.
Atesεm kyerε mu sε mmerε a εdi kan a saa ɔboɔ yi ho asεm daa adi yε berε a nnipakuo bi a wɔyε nnipa asetena ho nimdeε ho abemfoɔ kɔɔ hɔ wɔ mfe ha a εtɔ so du nnwɔtwe no mu, berε a Bimoba abusuakuo tu firii Songhai kɔsuεε wɔ hɔ no.
Awerεhosεm ne sε, ɔboɔ yi nka mmeaeε ahodoɔ a anya nsiesie ne bammɔ kεseε te sε Kakum, Kumasi mmoahwεbea ne mmeaeε ahodoɔ a εwɔ Ghana ha no ho.
Ɛwom sε ɔman yi mu nnipa dodoɔ no ara ne mpo wɔn a wɔwɔ aman afoforɔ so ni nhyεε da ntee ɔboɔ yi ho asεm deε, nanso εyε ahohoahoadeε ma kuromma a wɔwɔ hɔ no, na wɔkɔ so ara bɔ ho ban.
